## Odluka o privremenoj odgodi vraćanja dijela kredita odobrenih iz primarne emisije pravnim osobama koje su pretrpjele štetu od ratnih razaranja

### NN 35/1992 (19.6.1992.), Odluka o privremenoj odgodi vraćanja dijela kredita odobrenih iz primarne emisije pravnim osobama koje su pretrpjele štetu od ratnih razaranja

# NARODNA BANKA HRVATSKE

Na temelju članka 14. i članka 67. stavka 1. točke 8) Uredbe o Narodnoj
banci Hrvatske ("Narodne novine", broj 71/91), Savjet Narodne
banke Hrvatske na sjednici od 16. lipnja 1992. godine, donio je

## ODLUKU

### o privremenoj odgodi vraćanja dijela kredita odobrenih iz primarne emisije pravnim osobama koje su pretrpjele štetu od ratnih razaranja

I.

Ovom se odlukom utvrđuju uvjeti i način privremene odgode vraćanja dijela
kredita što su ih banke odobrile pravnim osobama sa sjedištem na teritoriju
Republike Hrvatske (u daljnjem tekstu: krajnji korisnici) iz primarne emisije,
i to za slijedeće namjene: poljoprivrednu proizvodnju, zalihe i rezerve
osnovnih poljoprivrednih proizvoda, tov stoke, izvoz roba i usluga, uključujući
proizvodnju i pripremu robe za izvoz i za pripremu turističke sezone (u
nastavku teksta: krediti), zbog šteta uzrokovanih posljedicama ratnih djelovanja
na teritoriju Republike Hrvatske koja su zahvaćena ratom u 1991. godini.

II.

Banke iz točke I. ove odluke odgodit će vraćanje dijela kredita iz primarne
emisije krajnjim korisnicima kredita koji su se preko tih banaka koristili
kreditima za namjene iz točke I. ove odluke, a čija je imovina privremeno
zauzeta, oštećena ili uništena, ili su prinosi odnosno proizvodnja umanjeni
u odnosu na stvarni opseg proizvodnje zbog šteta nastalih ratnim razaranjima
na teritoriju Republike Hrvatske u 1991. godini.

Banke iz točke I. ove odluke privremeno će odgoditi vraćanje dijela
kredita iz primarne emisije krajnjim korisnicima kredita do visine nastalih
šteta, a najviše do knjigovodstvenog stanja tih kredita na dan 30. rujna
1991. godine.

III.

Narodna banka Hrvatske privremeno će odgoditi vraćanje kredita bankama
u visini iz točke II ove odluke, uz uvjet da su banke prethodno krajnjim
korisnicima tih kredita odgodile vraćanje kredita iz primarne emisije u
skladu s ovom odlukom.

IV.

Kredite iz točke II. ove odluke banke će privremeno odgoditi na temelju
zahtjeva krajnjih korisnika tih kredita.

Banka utvrđuje pojedinačno za svakog korisnika kredita opravdanost zahtjeva
i iznos kredita po namjenama koji se, u smislu ove odluke, privremeno odgađaju.

Krajnji korisnici kredita podnose bankama zahtjev iz stavka 1. ove točke,
uz koji se prilaže i potvrda o visini štete općinske komisije za popis
i procjenu ratne štete, koja je verificirana od Republičke komisije za
popis i procjenu ratne štete.

Ako korisnik kredita uslijed ratnih djelovanja nije u mogućnosti podnijeti
zahtjev ili je samovoljno prekinuo odnose s bankom iz točke I. ove odluke,
banka može u ime krajnjeg korisnika podnijeti zahtjev Narodnoj banci Hrvatske
za odgodu vraćanja kredita iz primarne emisije.

Odgoda iz stavka 4. ove točke odnosi se i na korisnika kredita koji
ne vodi svoja sredstva na žiro-računu Službe društvenog knjigovodstva Hrvatske
i u depozitu banaka, odnosno na korisnika kredita čija je imovina opljačkana
ili je privremeno zauzeta, tako da se ne može koristiti, ili je korisniku
kredita onemogućeno njezino korištenje zbog blokiranih komunikacija ili
na drugi način, ili nije u mogućnosti obaviti žetvu, uskladištenje ili
dovoz roba do prerađivačkih postrojenja.

V.

Banke iz točke I. ove odluke dužne su, pri podnošenju zahtjeva za privremenu
odgodu vraćanja kredita iz točke II. ove odluke, Narodnoj banci Hrvatske
podnijeti ugovore sklopljene o odgodi vračanja kredita korištenih tijekom
1991. godine s krajnjim korisnicima kredita za namjene iz točke II. ove
odluke i drugu dokumentaciju iz koje je vidljiva visina štete krajnjeg
korisnika kredita.

VI.

Krediti iz točke I. ove odluke privremeno se odgađaju, s time da će
krajnji korisnici kredita vratiti bankama kredite u jednom obroku koji
dospijeva 31. prosinca 1992. godine.

Banke će Narodnoj banci Hrvatske vratiti kredite u roku koji ne može
biti duži od 5 dana od proteka roka iz stavka 1. ove točke odluke.

VII.

Banke plaćaju kamate Narodnoj banci Hrvatske u visini eskontne stope
Narodne banke.

Krajnji korisnici kredita plaćaju bankama kamate u visini eskontne stope
Narodne banke: uvećane za 0,5 postotnih, poena na godišnjoj razini.

Kamate iz stavka 1. i 2. ove točke obračunavaju se mjesečno, a naplaćuju
u roku iz točke VI. ove odluke.

VIII.

Narodna banka Hrvatske, po potrebi, donijet će upute za primjenu ove
odluke.

IX.

Ova odluka stupa na snagu danom objave u "Narodnim novinama".

O. br. 32/92.

Zagreb, 18. lipnja 1992.

Predsjednik Savjeta Narodne banke Hrvatske

Guverner Narodne banke Hrvatske

**dr. Pero Jurković, v. r.**

Odluka, NN 35/1992-933
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)